## Jalgpallivõistlus 'Kunstmuru Cup 2020' 7.november

Täna toimus Türi kunstmuruväljakul ehk nagu rahvasuu kutsub - puuriks Türi kunstmuru Cup, millega tähistati kümne aasta möödumist platsi rajamisest. Hea kokkuvõtte saate Anne Põdra kirjutisest. Kunstmuru Cupi korraldaja Vitali Gansen ütles, et tegemist on igasügisese hooaega lõpetava turniiriga. Seekord toimus osalejate ringis viimase hetkeni muutusi, sest FC Järva-Jaani meeskond läks eneseisolatsiooni ja Paide linnameeskond IV pidi mängima üleminekumänge. "Nelja meeskonnaga ei oleks saanud turniiri pidada. Nii panigi punt Paide ja Türi mehi kokku võistkonna Maakad ning päästsid päeva," lausus ta. Turniiril mängisid kõik viis satsi omavahel läbi ning ühele mängule pühendati 18 minutit. "Eriliseks teebki turniiri kitsastes oludes ehk 25x40meetrises puuris mängimine ning seda 4+1 mängijaga," sõnas Gansen. "Mängukäiku mõjutavad ka väljaku puidust ääred, mida saab ära kasutada põrkega söötude andmiseks või mõnel muul moel. Audis on pall alles siis, kui lendab puurist välja," selgitas ta. Võistlustel osalesid Ganseni sõnul Türi Ganvixi meestest põhiliselt koosnenud võistkonnad Türi Ganvix JK ja Livernal Türi, Paide ja Türi meestest kokku pandud Maakad ning Pärnu päritolu FC Valicecar ning Pärnu JK Vaprus II. Favoriitideks pidas Gansen pigem Pärnu meeskondi, kuid võidukonkurentsis püsis vapralt ka Türi Ganvixi võistkond. Viimane kohtumine toimuski Vapruse ja Ganvixi vahel ning mõlemal võistkonnal oli enne seda kirjas kaks võitu ja üks kaotus. Seega oli tegemist sama hästi kui finaaliga. Mängu võitsid siiski pärnulased tulemusega 2:1. Türi Ganvixi mängija Rauno Kald ütles, et suurelt platsilt väiksele üle minna pole küll raske, kuid mängu iseloom on hoopis teine. "Mäng on kiire ja kogu aeg peab mõtlema," sõnas ta. "Teekond ühest väravast teiseni on lühike ning see tuleb ratsionaalselt realiseerida." Ometi on selline turniir Kaldi hinnangul tavajalgpallile meeldiv vaheldus ning annab hea emotsiooni. Täisedu ei saavutanud seekord turniiril ükski meeskond. Võidukarika kaasa viinud Pärnu JK Vaprus II meeskond võitis küll kolm mängu, kuid jäi 2:6 alla Maakatele. Teiseks tulnud Türi Ganvixil oli kaks võitu ja kaks kaotust ning samasuguse mängude seisuga lõpetas ka Pärnu FC Valicecar. Parem väravate suhe andis teise koha aga siiski Ganvixile ning külalised Pärnust pidi leppima kolmanda kohaga. Neljanda kohaga lõpetasid mängupäeva Maakad ja viiendaks jäid Livernal Türi mehed. Turniiri parim mängija oli Joosep Sarapuu Pärnu JK Vaprus II meeskonnast ja parim väravavaht Aivar Vetti Türi Ganvix JK-st. Turniiri lõppedes andis võidukarika ja auhinnad meestele üle Türi vallavanem Pipi-Liis Siemann, kes tundis heameelt, et pika ajalooga üritus Türil kestab ning toob vaatamata kõledatele sügisilmadele jalgpallurid soojast saalist välja mängima. Turniiri korraldaja Vitali Gansen tänab turniiri kohtuniku Margus Lutsu, kes hoidis mänge ausa vilega ohjes ning turniiri toetajaid: Türi vallavalitsust ja Eest jalgpalli liitu. Türi Ganvixi klubi korraldab jaanuaris alati ka traditsioonilist saalijalgpalli turniiri Ganvix Cup, kuid selle toimumist ei julenud Gansen praegu veel lubada. "Vaatame, mida tulevik toob," sõnas ta.